BG Официален вестник на Европейския съюз C 21/8

Окончателен доклад на служителя по изслушването относно процедурата по дело COMP/38.337 — PO/Thread

(съгласно членове 15 и 16 от Решение 2001/462/ЕО, ЕОВС на Комисията от 23 май 2001 г. относно мандата на служителите по изслушването в някои производства по конкуренция — ОВ L 162, 19.6.2001 г., стр. 21)

(2008/C 21/07)

Проекторешението поражда следните съображения:

Въведение

В същността си настоящото дело се основава на извършените от Комисията на 7 и 8 ноември 2001 г. в съответствие с член 14, параграф 3 от Регламент № 17 на Съвета от 6 февруари 1962 г., първи регламент относно прилагането на членове 85 и 86 от Договора за ЕО (1), проверки в помещенията на няколко производители на галантерийни изделия (2). Благодарение на тези проверки и на последвалото разследване Комисията откри доказателства за следните три картелни споразумения и съгласувани практики:

— картел на пазара на конци за индустриални клиенти в Бенелюкс и скандинавските страни (3),

— картел на пазара на конци за индустриални клиенти в Обединеното кралство,

— картел на пазара на конци за клиенти от автомобилната индустрия в Европейското икономическо пространство (ЕИП).

Доказателствата сочеха за нарушения на член 81, параграф 1 от Договора за ЕО, извършени от следните предприятия (4): Ackermann Nähgarne GmbH & Co, Amann und Söhne GmbH & Co KG, Barbour Threads Ltd, Belgian Sewing Thread NV, Bieze Stork BV, Bisto Holding BV, Coats Ltd, Flovest NV, Gütermann AG, Hicking Pentecost plc и Zwicky & Co AG (относно картела в Бенелюкс и скандинавските страни); American & Efird Inc., American & Efird Ltd, Barbour Threads Ltd, Coats UK Ltd, Coats Ltd, Dollfus, Mieg et Cie SA, Donisthorpe & Company Ltd, Gütermann AG, Hicking Pentecost plc, Oxley Threads Ltd и Perivale Gütermann Ltd (относно картела в Обединеното кралство); Amann und Söhne GmbH & Co KG, Barbour Threads Ltd, Coats Ltd, Cousin Filterie SA, Hicking Pentecost plc, Gütermann AG и Oxley Threads Ltd (относно картела в ЕИП).

Изложение на възраженията и достъп до досието

В съответствие с член 2 от Регламент (EO) № 2842/98 на Комисията (5) на 18 март 2004 г. Комисията адресира изложение на възраженията до изброените по-горе предприятия.

Достъп до досието бе предоставен посредством CD-ROM, изпратен на страните на 7 април 2004 г. и съдържащ цялата документация за търговията с конци по досие COMP/38.036 на Комисията (6) и цялата документация по досие COMP/38.337 на Комисията.

Поради технически проблем до диска имаше само частичен достъп. Достъп до липсващата информация бе предоставен през следващите седмици.

Вследствие на административна грешка, някои сведения за цени, подадени от Belgian Sewing Thread BV и съдържащи се в досието на Комисията, бяха разкрити на другите страни без да бъде предварително уведомено дружеството Belgian Sewing Thread BV. Поради същата грешка други сведения за цени, разкриването на които бе прието от Belgian Sewing Thread BV, бяха изпратени на страните едва на 9 юли 2005 г. На страните бе предоставена възможност да обявят писмено своите становища относно тази документация в рамките на три седмици след получаването ѝ. Съответните служби на Комисията се извиниха на Belgian Sewing Thread BV.

Отговор на страните и устно изслушване

Крайният срок за отговор на възраженията бе 27 май 2005 г. След поискване, удължих този срок за Coats Ltd, American & Efird Inc., American & Efird Ltd, Gütermann AG, Perivale Gütermann Ltd, Zwicky & Co AG, Dollfus Mieg & Cie, Belgian Sewing Thread NV, Amann und Söhne GmbH & Co и Oxley Threads Limited, Bieze Stork BV.

Между 18 май и 21 юни 2004 г. бяха получени отговори на възраженията.

След като страните изразиха желанието си устно изслушване по това дело, изслушването се проведе на 19 и 20 юли 2004 г.

На 24 септември 2004 г. всяка страна получи неповерителна версия на отговорите на другите и техните коментари по време на устното изслушване. Страните бяха уведомени, че Комисията може да използва елементи от тези отговори за окончателното си решение. На страните бяха дадени две седмици след получаване на отговорите и мненията за внасяне на допълнителни мнения. Повечето се възползваха от тази възможност.

Проект на окончателно решение

След като даде възможност на предприятията да изразят своите становища по повдигнатите от Комисията възражения, Комисията реши да прекрати производството срещу American & Efird Inc. и American & Efird Ltd поради липса на достатъчно доказателства за участието на American & Efird в картела в Обединеното кралство. По същата причина Комисията реши да прекрати производството срещу Gütermann AG за картела в автомобилни конци. Тъй като се оказа, че дейността на Flovest се изчерпва с притежаването на акциите на BST без намеса в търговската политика на своето дъщерно дружество, Комисията реши също така да прекрати производството срещу Flovest NV. Предвид отговорите на страните бяха направени и ред други корекции.

Проекторешението, представено на Комисията, съдържа само възраженията, относно които страните са имали възможност да изразят становищата си.

В контекста на горепосоченото считам, че правото на страните да бъдат изслушани бе напълно спазено в това дело.

Брюксел, 12 септември 2005 г. Karen WILLIAMS

(1) OB 13, 21.2.1962 г., стр. 204/62.

(2) Вж. Решение на Комисията от 26 октомври 2004 г., дело 38.338 — PO/Needles.

(3) Дания, Финландия, Швеция и Норвегия.

(4) Наричани по-надолу „страните“.

(5) OВ L 354, 30.12.1998 г., стр. 18.

(6) Досие COMP/38.036 съдържа документите, получени преди проверката, копираните по време на проверката документи и получените веднага след проверката документи.